
Obstruktív alvási apnoe összefüggése a depresszióval, szorongással, affektív temperamentummal, illetve életmódbeli tényezőkkel

Bevezetés:
Az Obstruktív Alvási Apnoe (OSAS) a leggyakoribb alvás alatti légzészavar, a lakosság körében az előfordulása 2-4%, prevalenciájú az elhízással párhuzamosan folyamatosan nő. Az OSAS önálló kardiovaszkuláris rizikófaktor, körükben a hipertónia kétszer, a miokardiális infarktus gyakorisága háromszor, a cukorbetegség kockázata ötször nagyobb és 5-8-szor gyakoribb az elalvásos közlekedési balesetek veszélye, mint az átlagpopulációban.
Célkitűzés: Vizsgálatunk célja a hangulatzavarok prevalenciájának felmérése az alvási apnoeban szenvedők körében. Célul tűztük ki az affektív temperamentumok és a depressziós tünetegyüttes kapcsolatának a feltárását.
Módszer: Magyar Honvédség Egészségügyi Központ Alváslaborjában rögzítésre kerültek a betegek szociodemográfiai, antropometriai adatai, a hangulatzavarokat a Beck Depresszió Kérdőívvel (BDI) és a HADS-A szorongásfelmérő önkitöltő kérdőívvel mértük fel. Az affektív temperamentumot az önjellemző TEMPS-A kérdőívvel, a betegek életminőségét a Promis-57 kérdőívvel vizsgáltuk. A diagnózis felállítása poliszomnográfiás vizsgálattal történt.
Eredmény: A vizsgálatba 362 beteget vontunk be, az átlagos életkor 54,2±12,1 (±SD) év volt, 64,6%-uk volt férfi. Az OSAS aránya a férfiakban 33,6%, nőknél 22,5% volt (p˂0,000). Az OSAS-ban szenvedő páciensek szignifikánsan többen sportolnak (41.1% vs. 28,9%, p=0,023), egyéb életmódbeli tényezőnél nem találtunk szignifikáns különbséget a két csoport között. A depressziós tünetegyüttes az OSAS betegek körében 42% volt, míg az alvászavarban nem szenvedők körében 14% volt (p<0,001). Többváltozós logisztikus regressziós modellekben (korra, nemre és iskolai végzettségre korrigálva) az irritabilis, a depresszív és a ciklotím temperamentum pontszámok növekedése szoros kapcsolatot mutatott a BDI pontszám növekedésével (p<0,001).
Megbeszélés: Az OSAS betegek körében nagyon gyakori a kezeletlen depresszió, mely tovább rontja az alvászavar súlyosságát. Az irritábilis, a depresszív vagy a ciklotím temperamentumú OSAS páciensek körében még gyakrabban találtunk súlyos depressziós tünetegyüttes. A hangulatzavarok szűrése kiemelten fontos az OSAS páciensek körében. 



